
Работя за голяма мултинационална компания с клон в София. От 19.03.2020 г. съм принудена от работодателя ми, без Допълнително споразумение към Трудовия ми договор, да работя от разстояние (home office). За целта ми е предоставена само компютърната конфигурация със съответния софтуер, а работодателят покрива частично, като част от работната ми заплата, разходите за интернет-достъпа, съществено необходим за извършване на работата. Вече осми месец плащам за своя сметка всички разходи за електроевергия, вода и други консумативи, свързани с работата ми, както и непокритата от работодателя ми част от таксата за интернет. Направила съм писмено запитване към работодателя си за възстановяваве на допълнителните разходи, но той не е намерил за необходимо да ми отговори.  

 За седемте месеца, през които аз и колегите ми работим от вкъщи, работодателят ни е направил добри икономии на разходи, свързани с поддръжка на офиси, техническа поддръжка на компютрите, с които работим, както и от консумативите за офисите.  

Длъжен ли е работодателят да покрива всички разходи на служителите си, когато не по тяхно изрично желание са принудени да работят от вкъщи?  

Предварително благодаря за компетентвия отговор,  

Силвия Александрова


 

Работа от разстояние в условията на извънредна ситуация- какви разходи е длъжен да покрива работодателят?
=========================================================================================================

 

Въпросите, които поставяте, са регламентирани в чл. 107и от Кодекса на труда, като цитирам приложимите разпоредби –  

“Въпросите, свързани с работно, техническо и друг вид оборудване на работното място, задължения и разходи по поддръжката му, други условия за доставка, подмяна и поддържане на оборудването, както и клаузи с оглед придобиването на отделни елементи от оборудването от работника или служителя, който извършва работа от разстояние, се уговарят в индивидуалния трудов договор.  

(3) Работодателят осигурява за своя сметка:  

1. необходимото за извършване на работата от разстояние оборудване, както и консумативи за функционирането му;  

2. програмно (софтуер) осигуряване;  

3. техническа профилактика и поддържане;  

4. устройства за комуникация с работника или служителя, извършващ работа от разстояние, включително интернет свързаност;  

5. защита на данните;  

6. информация и изисквания за работата с оборудването и поддържането му в изправност, както и за законовите изисквания и правила, в т.ч. такива на предприятието в областта на защитата на данните, които ще се използват по време на работата от разстояние;  

7. система за наблюдение, ако такава се налага да бъде монтирана на работното място и е получено писмено съгласие на работника или служителя за това; в тези случаи задължително се зачита правото му на лично пространство;  

8. други технически или документни пособия съгласно индивидуалния и/или колективния трудов договор.  

(4) Работникът или служителят, който извършва работа от разстояние, носи отговорност за правилното съхранение и експлоатация на предоставеното му оборудване. При настъпване на повреда в оборудването или срив в използваните информационни и/или системи за комуникация е длъжен незабавно да сигнализира работодателя по предварително уговорени ред и начин.  

(5) В индивидуалния трудов договор може да се уговори използването на собствено оборудване на работника и служителя, както и всички права и задължения, произтичащи от това.”  

Накратко, в трудовия Ви договор следва да бъде уговорено горното, но съобразно посочената разпоредба работодателят е необходимо да осигурява средствата за интернет свързаността.


Поздрави,  

адв. Николина Митова  

тел. 0898 303092


